Akizuki (1941)

**Akizuki** () oli keisarillisen Japanin laivaston Akizuki-luokan hävittäjä toisessa maailmansodassa.

## Valmistus

Alus tilattiin Maizurun laivastontelakalta, missä köli laskettiin 30. heinäkuuta 1940. Alus laskettiin vesille 2. heinäkuuta 1941 ja otettiin palvelukseen 11. kesäkuuta 1942.

## Palvelus
Alus lähti 12. kesäkuuta 1942 Kureen, mistä se jatkoi 15. kesäkuuta saattaen *[[Oboro (1930)|Oboron]]* kanssa *[[Zuikaku]]a*. Osasto siirtyi valmiusasemiin pohjoiselle merialueelle valmistauduttaessa torjumaan oletettua Yhdysvaltain hyökkäystä Aleuteille. Se saapui 23. kesäkuuta Ōminatoon, mistä *Akizuki* lähti edelleen *Oboron* kanssa. Alukset saapuivat seuraavana iltana Yokosukaan.

Alus suojasi 29. kesäkuuta *[[Kamakuramaru]]n* Makassariin, jonne ne saapuivat 6. heinäkuuta. Alukset lähtivät 10. heinäkuuta paluumatkalle ja saapuivat Yokosukaan 18. heinäkuuta. Alus lähti 13. elokuuta ammuslaiva *[[Narutomaru]]n* kanssa Kaviengin kautta Rabauliin. Alusten saavuttua 20. elokuuta Kaviengiin *Akizuki* sai tiedon kahden rahtialuksen joutumisesta Yhdysvaltain laivaston sukellusveneen *[[S-41]]* hyökkäyksen kohteeksi. *Akizuki* pudotti syvyyspommeja, mutta tuloksesta ei ollut tietoja. Seuraavana päivänä alukset jatkoivat Kaviengista matkaansa Rabauliin, jonne ne saapuivat vielä samana päivänä. Alus joutui 22. elokuuta Rabaulissa ilmahyökkäykseen kuitenkaan vaurioitumatta. Alus lähti merelle liittyäkseen amiraali Nagumon laivasto-osastoon. Se joutui 24. elokuuta ilmahyökkäykseen, joka torjuttiin tykkitulella. Samana päivänä alus liittyi Nagumon osastoon.

Alus saapui 5. syyskuuta lentotukialusosaston mukana Trukille, jossa se osallistui ilmapuolustusharjoituksiin. Alus lähti 10. syyskuuta laivaston mukana merelle. Se tankattiin merellä 15. syyskuuta *[[Kokuyomaru]]lta*. Aluksella annettiin 18. syyskuuta sukellusvenehälytys ja miehistö laukaisi kuusi syvyyspommia ilman havaittavaa tulosta. Alus palasi Trukille 23. syyskuuta. Syyskuussa alus partioi Trukilta Salomonsaarten pohjoispuolella. Se lähti 27. syyskuuta Trukilta Shortlandsiin, jonne se saapui kaksi päivää myöhemmin. Alus joutui 3. lokakuuta aamuyöstä Shortlandsin ankkuripaikalla ilmahyökkäykseen kärsimättä vaurioita. Iltapäivällä alus lähti merelle kohdatakseen *[[Nisshin (1939)|Nisshinin]]* ja suojatakseen aluksen paluuta Tassafarongalta.

Ennen pimeyden laskeutumista alus kohtasi *Nisshinin* ja sen saattajat *[[Nowaki]]n* ja *[[Maikaze]]n*. Kohtaushetkellä osasto joutui ilmahyökkäykseen, joka torjuttiin tykkitulella. Tiedustelulennolla ollut Aichi E13A Jake pudotti törmäämällä yhden B-17 pommikoneen. *Akizuki* poimi merestä japanilaiset lentäjät ennen paluutaan Shortlandsiin. Yhdysvaltain laivaston lentotukialus *[[USS Hornet (1940)|USS Hornetilta]]* hyökkäsi 5. lokakuuta kaksikymmentäkaksi pommikonetta ja kuusi hävittäjää Shortlandsiin. Kuusi hyökkääjistä otti maalikseen *Akizukin*, joka kykeni torjumaan hyökkäyksen tykkitulella.

Alus saattoi 7. lokakuuta *Nisshiniä* joukkojenkuljetusmatkalla Guadalcanalille. Tehtävä kuitenkin peruutettiin huonon sään vuoksi neljä tuntia lähdön jälkeen. *Akizuki* liitettiin samana päivänä 3. laivaston 10. hävittäjälaivueen 61. hävittäjäviirikköön, jonka toisena aluksena oli *[[Teruzuki (1941)|Teruzuki]]*. Seuraavana päivänä alus suojasi jälleen *Nisshiniä*, joka kuljetti täydennyksiä Guadalcanalille. Matkalla alukset joutuivat kahdesti ilmahyökkäykseen, mutta ilmasuojana olleet hävittäjät torjuivat uhan. Paluumatkalla osasto joutui uudelleen ilmahyökkäykseen, mutta selvisi vaurioitta.

Alus lähti 11. lokakuuta kello kahdeksan jälleen Guadalcanalille suojaten *Natsugumon* kanssa *Nisshiniä* ja *[[Chitose (1936)|Chitosea]]*, jotka kuljettivat tykistöä. Samanaikaisesti toinen osasto, jossa olivat *[[Asagumo (1937)|Asagumo]]*, *[[Ayanami (1929)|Ayanami]]*, *[[Shirayuki (1928)|Shirayuki]]* ja *[[Murakumo (1928)|Murakumo]]*, kuljetti joukkoja. Osasto saapui kello 23 Tassafarongaan. Seuraavana päivänä kulhetusten suojana olleet risteilijät torjuivat Yhdysvaltain laivasto-osaston pääsyn alueelle. Taistelun aikana *Nisshinin* johtama osasto sai lastinsa purettua ja aloitettua paluumatkan Shortlandsiin, jonne osasto saapui kello 14.

*Akizukista* tehtiin 4. hävittäjälaivueen komentajan kontra-amiraali Takama Tamotsun lippulaiva. Alus lähti 13. lokakuuta 27. hävittäjäviirikön mukana suojaten *[[Sasagomaru]]a* ja *[[Sakitomaru]]a*. Se kohtasi seuraavana aamuna Rabaulista saapuneet rahtialuksista kootuun saattueen. Saattueen tehtävänä oli kuljettaa Japanin 2. jalkaväkidivisioonan joukkoja Guadalcanalille. Seuraavana päivänä saattue joutui kahdesti ilmahyökkäykseen ennen kuin joukot laskettiin maihin Tassafarongalle. Aamulla 15. lokakuuta lastin purkamisen edelleen jatkuessa alkoi ilmahyökkäys, jolloin kolme kuljetusalusta tuhoutui. Alus palasi 16. lokakuuta muiden hävittäjien ja kuljetusalusten mukana Shortlandsiin.

Alus oli 17. lokakuuta johtoaluksena, kun 14 hävittäjää kuljetti *Sendain*, *Yuran* ja *Tatsutan* suojaamina joukkoja Guadalcanalille. Seuraavana päivänä osasto palasi Shortlandsiin, minne tehtiin ilmahyökkäykset 19. ja 21. lokakuuta. Alus lähti 23. lokakuuta Shortlandsista, minne se palasi vielä samana päivänä.

Alus lähti 24. lokakuuta Shortlandsista tukemaan maavoimien taistelua Henderson Fieldin hallinnasta. Seuraavana päivänä tukemistehtävä peruutettiin, kun *Yura* ja *Akizuki* olivat vaurioituneet ilmahyökkäyksessä. Aluksella sai surmansa 11 ja haavoittui 22 merimiestä. Aluksen taaempi konehuone täyttyi vedellä, mikä pysäytti oikean puoleisen akselin. Aluksen nopeus laski vaurioiden vuoksi 23 solmuun. Toisessa ilmahyökkäyksessä *Yura* tuhoutui, mutta osa miehistöstä saatiin pelastettua hävittäjille.

Alus oli lokakuun lopun Rabaulissa korjattavana korjausalus *Hakkaimarun* kyljessä, kunnes se siirrettiin 31. lokakuuta Rabaulista Trukiin. Alus saapui 1. marraskuuta Trukille, mistä se suojasi samana päivänä *Nowakin*, *Maikazen* ja *Arashin* kanssa Japaniin *Shokakun* ja *Chikuman*. Alus saapui 6. marraskuuta Yokosukaan, missä se siirrettiin 8. marraskuuta telakalle.

Alus vapautui 16. joulukuuta telakalta, missä oli korjausten lisäksi täydennetty aluksen ilmatorjuntaa. Vuoden lopun alus oli koeajoissa ja miehistön koulutuksessa, kunnes se lähti 31. joulukuuta saattoi Yokosukasta *Hatsukazen* ja *Tokitsukazen* kanssa *Zuikakun* Trukille. Osasto saapui 6. tammikuuta 1943 Trukille, missä *Akizukista* tehtiin seuraavana päivänä 10. hävittäjälaivueen komentajan kontra-amiraali Kimura Susumun lippulaiva.

Alus lähti 9. tammikuuta Trukilta Rabaulin kautta Shortlandsiin, jonne se saapui 11. tammikuuta. Alus johti 14. tammikuuta viittä Guadalcanalille joukkojakuljettanutta hävittää suojannutta osastoa, johon kuuluivat *Tokitsukaze*, *Arashi* ja *Kuroshio*. Guadalcanalilla osasto joutui Yhdysvaltain laivaston PT-veneiden yllättämäksi, mutta selvisi ilman tappioita. Seuraavana päivänä osasto joutui ilmahyökkäykseen, jolloin kolme aluksista vaurioitui. Osasto saapui vielä samana päivänä Shortlandsiin hinaten vaurioituneita aluksia.

Alus oli 19. tammikuuta Shortlandsin edustalla miinalaiva *Hatsutakan* kanssa pelastamassa torpedoitua armeijan kuljetusalusta *Myohomarua*, kun kaksi Yhdysvaltain laivaston sukellusvene *USS Nautiluksen* laukaisemaa torpedoa osui alukseen. Toinen torpedoista oli suutari, mutta toinen teki kahdeksanmetrisen reiän aluksen kylkeen, jolloin kattilahuone No 1 ja vasen konehuone täyttyivät vedellä. Alus kykeni kuitenkin edelleen 20 solmun nopeuteen. Aluksella sai surmansa 14 ja haavoittui 63 merimiestä muun muassa amiraali Kimura haavoittui. Alus saapui 21. tammikuuta Buiniin, missä sen vauriot korjattiin tilapäisesti. Kontra-amiraali Koyanagi vastaanotti haavoittuneen Kimuran tehtävät.

Alus lähti 21. tammikuuta Shortlandsista Trukille, jossa se kytkettiin 2. helmikuuta korjauslaiva *Akashiin*. Korjaukset saatiin päätökseen 11. maaliskuuta. Alus suojasi 11. maaliskuuta kuljetusalus *Tokyomarun* Trukilta Saipanille, jonne ne saapuivat 13. maaliskuuta. Alus lähti seuraavana päivänä Saipanilta Japaniin, mutta matkattuaan vain 40 merimailia aluksen keula murtui. Aputykkivene * Shoeimaru*  hinasi 15. maaliskuuta pahoin vaurioituneen aluksen takaisin Saipanille, jossa se ajettiin matalikolle.

Korjausalus *Matsunourimarun* miehistö korjasi alusta maaliskuuta kesäkuuhun, jolloin alusta kevennettiin poistamalla siltarakenteita, etummaiset tykkitornit. Samalla aluksen keulakorvattiin tilapäisrakenteella ja maston taakse rakennettiin tilapäinen komentosilta. Apumiinalaiva *Shinkomaru* hinasi 24. kesäkuuta aluksen Saipanilta Nagasakiin, jonne ne saapuivat 5. heinäkuuta. Alus siirrettiin 8. heinäkuuta Nagasakissa telakalle korjattavaksi.

Alus vaputui telakalta 18. heinäkuuta. Koga vapautettiin 26. heinäkuuta aluksen päällikön tehtävästä, minkä jälkeen alus palautettiin telakalle. Alus vapautui telakalta 12. elokuuta, mutta palasi sinne seuraavana päivänä. Alus vapautui telakalta 1. syyskuuta, minne se palasi 16. syyskuuta. Alus vapautui telakalta 22. syyskuuta. Aluksen päälliköksi tuli 8. lokakuuta Ogata Tomoe. Alus palasi 16. lokakuuta telakalle, missä sille asennettiin keskeneräisen *Shimotsukin* keula osa. Alus vapautui 23. lokakuuta korjausten valmistuttua telakalta.

Alus saapui 31. lokakuuta Nagasakista Saseboon, missä se liitettiin 61. hävittäjädivisioonaan. Alus saapui 11. marraskuuta Kureen ja lähti 11. marraskuuta Hashirajimaan. Alus oli Japanin merellä miehistön koulutuksessa, kunnes se suojasi Iwakunista *Tanikazen* kanssa *Chitosen* Trukille. Ne kohtasivat seuraavana päivänä merellä *Shimakazen* ja *Tamanamin* saattaman *Shokakun*. Osasto saapui 1. joulukuuta Trukille.

Alus kuljetti 9.-14. joulukuuta täydennyksiä Trukilta Kwajaleinille, missä se oli 11. joulukuuta. Alus suojasi 30. joulukuuta Trukilta *Yamagumon* kanssa *Noshiroa* ja *Oyodoa*, jotka kuljettivat joukkoja Kaviengiin. Seuraavana päivänä osasto joutui ilmahyökkäykseen, jolloin *Noshiroon* osui pommi ja *Oyodo* sekä *Yamagumo* vaurioituivat lähelle osuneista pommeista. *Akizuki* käytti hyökkäystä torjuessaan 190 kappaletta 3,9" kranaatteja ja 1&nbsp;260 kappaletta 25 millimetrin kranaattia.

Alus erkani 2. tammikuuta 1944 *Oyodon* kanssa osastosta, kun ne määrättiin avustamaan *USS Balaon* edellisenä päivänä torpedoimaa joukkojenkuljetusalus *Kiyosumimarua*. Alukset kohtasivat seuraavana päivänä vaurioituneen aluksen, josta siirrettiin haavoittuneita *Oyodolle*. Vaurioutunutta alusta saapuivat hinaamaan *Naka* ja *Tanikaze*, jolloin *Akizuki* ja *Oyodo* vapautuivat tehtävästä. Ne palasivat 4. tammikuuta Trukille, jonne vaurioitunut joukkojenkuljetusalus saapui hinattuna 8. tammikuuta.

Alus hinasi 22. ja 25. tammikuuta maalilaitteita Trukin edustalla, kun risteilijädivisioona 4 ja taistelulaivadivisioona 1 olivat ammunnoissa. Yhdistynyt laivasto aloitti Trukilla olevien pinta-alusten evakuoinnin, jolloin *Akizuki* suojasi 1.-3. helmikuuta hävittäjädivisioona 17:n alusten kanssa *Fuson*, *Nagaton*, *Kumanon*, *Suzuyan* ja *Tonen* Palaulle. Samat alukset *Akizuki* suojasi 16.-21. helmikuuta saman hävittäjädivisioonan kanssa  Palaulta Linggaan.

Alus oli 3. maaliskuuta *Shokakun* kanssa harjoittelemassa ilmapuolustusta. Huhtikuun se osallistui erilaisiin harjoituksiin sekä ylläpitotoimiin Linggan ja Singaporen välisellä alueella. Alus lähti 2. toukokuuta Linggan rediltä hväittäjälaivueen 10 ja risteilijäviirikkö 7 kanssa harjoituksiin, jossa *Akizuki* oli maalilaitteen vetoaluksena.

Alus lähti 7. toukokuuta Linggasta *Wakatsukin* kanssa koulutuspurjehdukselle. Se lähti 11. toukokuuta Linggan rediltä *Wakatsukin* kanssa Bangelapin salmeen, mistä ne palasivat Linggaan vielä samana päivänä. Seuraavana päivänä alukset lähtivät Linggan rediltä kohdatakseen liikkuvan laivaston, jonka ne saattoivat Linggasta Tawitawille. Osasto saapui 15. toukokuuta Tawitawille, missä *Akizuki* luokiteltiin *No1 partioalukseksi* vastuullaan sukellusveneverkon valvonta.

*Wakatsuki* vapautti 17. toukokuuta aluksen tehtävästä, minkä jälkeen *Akizuki* palasi Tawitawille. Seuraavana päivänä alus lähti Tawitawilta *Yahagin* kanssa kohdatakseen *Taihon*, jonka ne suojasivat vielä samana päivänä Tawitawille. Alus suojasi 20.-21. toukokuuta Tawitawilta saattueen, minkä jälkeen se palasi Tawitawille. Alus teki kaksi partiomatkaa, 23.-24. ja 29. toukokuuta.

Alus lähti 31. toukokuuta *Shokakun* harjoituspurjehdukselle Tawitawilta, jonne ne palasivat 2. kesäkuuta. Alus lähti 8. kesäkuuta Tawitawilta *Hatsuzukin* kanssa sukellusveneidentorjuntapartioon, josta ne palasivat seuraavana päivänä. Alus vapautti 10. kesäkuuta *Nowakin* No1 partioaluksen tehtävistä Kon-operaatioon.

Aluksen miehistö täytti 11. kesäkuuta aluksen varastoja ja valmistautui tehtävään. Alus suojasi 13. kesäkuuta Tawitawilta liikkuvan laivaston, joka lähti torjumaan oletettua liittoutuneiden maihinnousua Mariaaneille. Seuraavana päivänä alus saapui laivaston mukana Guimarasiin, mistä se jatkoi 15. kesäkuuta Saipanille.

Filippiinien meren taistelussa 19.-21. kesäkuuta alus suojasi amiraali Ozawan osasto A:ta, jonka muodosti lentotukialusdivisioona 1:n *Taiho*, *Shokaku* ja *Zuikaku* sekä niitä suojanneet *Haguro*, *Hatsuzuki*, *Wakatsuki* ja *Akizuki*. *USS Albacoren* laukaisema torpedo osui *Taihoon*, joka kuitenkin kykeni jatkamaan matkaa 26 solmun nopeudella. *Akizuki* ja *Wakatsuki* hyökkäsivät syvyyspommein sukellusvenettä vastaan. *Hatsuzuki* jäi jatkamaan sukellusveneen etsintää. *USS Cavalla* upotti torpedoimalla *Shokakun*, jonka miehistön pelastamisen *Akizuki* aloitti *Yahagin* johdolla. *Taiholla* tapahtui räjähdys, joka upotti aluksen. *Akizuki* keskittyi pelastustöihin.

Alus suojasi 20. kesäkuuta *Zuikakua* ilmahyökkäykseltä. Seuraavana päivänä alus liittyi hävittäjälaivue 10:een, joka suojasi taistelulaivadivisioona 3:n *Kongoa* ja *Harunaa*. Alus saapui 22. kesäkuuta laivaston jäänteiden mukana Okinawalle Nakagusukunlahdelle, mistä se lähti seuraavana päivänä kohti Japania.

Alus saapui 24. kesäkuuta Hashirajimaan, mistä se lähti 28. kesäkuuta Kureen. Alus siirrettiin Kuressa telakalle ja miehistön koulutukseen. Alus siirrettiin 7. lokakuuta kuivatelakalla, mistä se vapautui 11. lokakuuta. Hävittäjädivisioona 61 sai 12. lokakuuta määräyksen siirtyä Iwakunin ankkuripaikalle, joten alus lähti Kuresta.

Alus saapui 14. lokakuuta Iwakuniin, missä se liitettiin divisioonan mukana Ozawan pääosastoon. Alus lähti 18. lokakuuta Tokuyamaan, mistä se jatkoi seuraavana päivänä Yashimaan. Alus lähti aamulla 20. lokakuuta Yashimasta liitettynä liikkuvaan harhautusosastoon ja jatkoi vielä samana päivänä Bungonsalmesta matkaansa. 61. hävittäjviirikkö erkani 24. lokakuuta harhautuksesta muodostaen etujoukon suojaten samalla *Hyugaa* etelään. Cape Enganon taistelussa alus suojasi amiraali Ozawan johtamaa pohjoisen osaston ensimmäistä ryhmää, jonka muodostivat lentotukialukset *Zuikaku* ja *Zuiho* ja niitä suojanneet *Ise*, *Oyodo*, *Akizuki* ja *Wakatsuki*. Toinen ryhmä seurasi perässä ja siihen kuuluivat *Chiyoda* ja *Chitose* suojueineen.

*Akizuki* havaitsi sukellusveneen, jonka torjuntaan alus erkani. Sen palattua osastoon ensimmäinen ilmahyökkäys alkoi, jonka seurauksena aluksen keskilaivassa syttyi tulipalo. Alus pysähtyi jääden jälkeen osastostaan. Aluksella tapahtui voimakas räjähdys, joka katkaisi sen. Miehistö sai määräyksen hylätä aluksen. *Makin* miehistö pelasti merestä aluksenpäällikön ja 150 eloonjäänyttä ennen kuin seuraava ilmahyökkäys pakotti keskeyttämään pelastustoimet. Aluksella sai surmansa 183 upseeria ja miestä.

## Lähteet

*
*
*

### Viitteet